b'\n_START_ARTICLE_\nVasilij Meljnikov\n_START_SECTION_\n\xc5\xbdivljenjepis\n_START_PARAGRAPH_\nViolino je \xc5\xa1tudiral na glasbeni akademiji v Minsku pri eni najbolj znanih ruskih profesoric, violinistki Olgi Parhomenko, u\xc4\x8denki in pomo\xc4\x8dnici slovitega Davida Ojstraha. Pri njej je opravil tudi magistrski \xc5\xa1tudij, potem pa se je izpopolnjeval pri pedagogih konservatorija Peter \xc4\x8cajkovski v Moskvi. S pedago\xc5\xa1kim delom je za\xc4\x8del kot profesor na Posebni srednji \xc5\xa1oli za izredne glasbene talente in kot asistent pou\xc4\x8deval na glasbeni akademiji v Minsku, hkrati je bil \xc4\x8dlan Dr\xc5\xbeavnega komornega orkestra Belorusije, s katerim je koncertiral v dr\xc5\xbeavah nekdanje Sovjetske zveze ter drugod po Evropi. Od leta 1990 pedago\xc5\xa1ko in umetni\xc5\xa1ko deluje v Sloveniji. Je profesor na Akademiji za glasbo v Ljubljani, kot solist in komorni glasbenik pa se mojstrsko predstavlja na \xc5\xa1tevilnih koncertnih odrih. Leta 1997 je prejel prvo nagrado na mednarodnem tekmovanju Vienna Modern Masters na Dunaju. Zadnja leta je tudi mentor Simfoni\xc4\x8dnega orkestra Akademije za glasbo v Ljubljani, ki ima odmevne koncerte doma in v tujini. Med letoma 2004 in 2010 je sodeloval kot koncertni mojster Simfoni\xc4\x8dnega orkestra RTV Slovenija. Je naturalizirani slovenski dr\xc5\xbeavljan.'